Οικογένεια Βαρδινογιάννη

Η οικογένεια Βαρδινογιάννη είναι μία από τις ισχυρότερες οικογένειες του εφοπλιστικού κόσμου τόσο στον Ελληνικό χώρο όσο και διεθνώς, με καταγωγή από την Κρήτη.

Πληροφορίες
Μέλη της οικογένειας Βαρδινογιάννη έχουν διακριθεί στη ναυτιλία, τις επιχειρήσεις, την πολιτική και τις Ένοπλες Δυνάμεις. Η απώτερη καταγωγή της οικογένειας είναι από τα Σφακιά και συγκεκριμένα από το χωριό Άγιος Ιωάννης, ενώ στις αρχές του 20ού αιώνα εγκαταστάθηκαν στην Επισκοπή Λαππαίων Ρεθύμνου. Σύμφωνα με εκτιμήσεις η συνολική περιουσία της οικογένειας προσεγγίζει τα 11 δισεκατομμύρια ευρώ και συγκαταλέγεται ανάμεσα στις 50 πλουσιότερες οικογένειες της Ευρώπης. Την περίοδο της Τουρκοκρατίας, έχοντας ως βάση τα αυτόνομα Σφακιά, οι πρόγονοι της οικογένειας πρωταγωνίστησαν σε διάφορα επαναστατικά κινήματα, ενώ μετά την ένωση της Κρήτης με την Ελλάδα διακρίθηκαν κυρίως ως αξιωματικοί του Πολεμικού Ναυτικού.

Από τη δεκαετία του 1960, όταν ο Νίκος Βαρδινογιάννης δημιούργησε το σταθμό εφοδιασμού πλοίων στους Καλούς Λιμένες στην Κρήτη και το διυλιστήριο της Motor Oil, βρίσκονται σε δεσπόζουσα θέση και στις επιχειρήσεις της Ελλάδας.

Γενάρχης της οικογένειας θεωρείται ο Βαρδής Παπαδάκης ή Πασαραμαντής που απαγχονίστηκε το 1833 από τους Αιγύπτιους του Μεχμέτ Αλή Πασά, πατέρα του Ιμπραήμ, επειδή ηγήθηκε επαναστατικού κινήματος. Το 1877-78, ο Γιάννης Βαρδινάκης ή Βαρδινογιάννης ηγήθηκε Κρητικής εξέγερσης εναντίον των Οθωμανών.

Ο Παύλος Βαρδινογιάννης ασχολήθηκε με την πολιτική, εκλεγείς αρχικά με το κόμμα Φιλελευθέρων του Σοφοκλή Βενιζέλου και εν συνεχεία με την Ένωση Κέντρου του Γεωργίου Παπανδρέου. Η οικογένεια από το 1979 μέχρι το 2012 κατείχε το μεγαλύτερο μερίδιο της ΠΑΕ Παναθηναϊκός. Παράλληλα με τις επιχειρηματικές δραστηριότητές τους συμμετέχουν και σε φιλανθρωπικές εκδηλώσεις ενώ μέλη της οικογένειας είχαν ενεργή δράση και στο Κίνημα του Ναυτικού. Συγγενής της οικογένειας (ανιψιός της Χρυσής Θεοδωρουλάκη, συζύγου του Ιωάννη Βαρδινογιάννη) ήταν ο αντιναύαρχος και αρχηγός ΓΕΝ Γεώργιος Θεοδωρουλάκης.

Ο όμιλος Βαρδινογιάννη
Η πρώτη επιχείρηση του ομίλου ήταν η ΣΕΚΑ, που ιδρύθηκε το 1963 στους Καλούς Λιμένες της Κρήτης μέσω της κοινοπραξίας της οικογένειας Βαρδινογιάννη με την εταιρεία Mobil Corporation και τον Αριστοτέλη Ωνάση,για τη λειτουργία ενός σταθμού ανεφοδιασμού ναυτιλιακών καυσίμων για διερχόμενα πλοία από την περιοχή της ανατολικής Μεσογείου. Ακολούθησε η ίδρυση μονάδας παραγωγής λιπαντικών που εξελίχθηκε στα σημερινά διυλιστήρια της Motor Oil στην Κόρινθο.

Ο όμιλος Βαρδινογιάννη απαρτίζεται σήμερα από πολλές εταιρείες και επιχειρήσεις τόσο στην Ελλάδα όσο και στο εξωτερικό. Οι εταιρείες αυτές δραστηριοποιούνται σε διάφορους τομείς όπως, μεταξύ άλλων: ναυτιλία, διυλιστήρια πετρελαίου (Motor Oil), διανομή πετρελαιοειδών (Avin και Shell), ανεφοδιασμό πλοίων (ΣΕΚΑ), ξενοδοχεία (ΑTHENS PLAZA), χρηματοπιστωτικά, μέσα μαζικής ενημέρωσης (STAR, ALPHA), αθλητισμός, αντιπροσωπείες (αυτοκίνητα Ferrari), ψυχαγωγία (κινηματογράφοι) και εμπορικά κέντρα.

Μέλη της οικογένειας
Βαρδής Παπαδάκης ή Πασαραμαντής, ηγέτης του κινήματος των Μουρνιών το 1833
Γιάννης Βαρδινάκης ή Βαρδινογιάννης, επαναστάτης του κινήματος του 1877-1878
Ελένη Γ. Βαρδινογιάννη, σύζυγος Ρούσσου Κούνδουρου και κόρη του Γιάννη
Ιωσήφ Κούνδουρος, δικηγόρος, βουλευτής, υπουργός και γιος της Ελένης
Γιώργος Κούνδουρος, σύζυγος Κλωντίν Καρακάλου και γιος του Ιωσήφ
Ρούσσος Κούνδουρος, σκηνοθέτης με δράση στην Αντίσταση και γιος του Ιωσήφ
Νίκος Κούνδουρος, σκηνοθέτης και γιος του Ιωσήφ
Ιωσήφ Κούνδουρος, κινηματογραφιστής και γιος του Νίκου
Ιωάννης Κούνδουρος, βιομήχανος και γιος της Ελένης
Ρούσσος Κούνδουρος, δικηγόρος και γιος του Ιωάννη
Παύλος Γ. Βαρδινογιάννης, γιος του Γιάννη
Ιωάννης Π. Βαρδινογιάννης (1886-1966), έμπορος και κοινοτάρχης Επισκοπής Ρεθύμνης, σύζυγος της Χρυσής Θεοδωρουλάκη και γιος του Παύλου
Παύλος Ι. Βαρδινογιάννης (1925-1984), βουλευτής, υπουργός, σύζυγος της Λήδας Καντακουζηνού και πρωτότοκος γιος του Ιωάννη
Σήφης Ι. Βαρδινογιάννης (1929-2002), επιχειρηματίας, σύζυγος της Ελένης Πετράκη και γιος του Ιωάννη
Νίκος Ι. Βαρδινογιάννης (1931-1973), ιδρυτής του Ομίλου, αξιωματικός του Πολεμικού Ναυτικού και γιος του Ιωάννη
Παύλος Ν. Βαρδινογιάννης, επιχειρηματίας, πρώην σύζυγος σε δεύτερο γάμο της Τζίνας Αλιμόνου και γιος του Νίκου
Ανδριάννα Π. Βαρδινογιάννη (2009-), κόρη του Παύλου
Σταύρος Π. Βαρδινογιάννης (2013-), γιός του Παύλου
Αέλια Π. Βαρδινογιάννη (2013-), κόρη του Παύλου
Αμαλία Π. Βαρδινογιάννη (2013-), κόρη του Παύλου
Αμαλία Ι. Βαρδινογιάννη (1927-2016), επιχειρηματίας, σύζυγος του Κυριάκου Σεραφειμάκη και κόρη του Ιωάννη
Βασίλης Κ. Σεραφειμάκης, επιχειρηματίας, αντιπρόεδρος της Avin και γιός της Αμαλίας
Ιλεάνα Κ. Σεραφειμάκη κόρη της Αμαλίας
Βαρδής Ι. Βαρδινογιάννης (1933-) επιχειρηματίας, επικεφαλής του Ομίλου Εταιρειών Motor Oil, σύζυγος Μαριάννας Βαρδινογιάννη και γιός του Ιωάννη
Γιάννης Β. Βαρδινογιάννης (1962-), επιχειρηματίας, πρόεδρος της Avin, πρώην πρόεδρος του Παναθηναϊκού, σύζυγος της Μελίσα Γκρόμελ και γιος του Βαρδή
Βαρδής Γ. Βαρδινογιάννης, γιός του Γιάννη
Ανδρέας Γ. Βαρδινογιάννης, γιός του Γιάννη
Νίκος Γ. Βαρδινογιάννης, γιός του Γιάννη
Χριστιάννα Β. Βαρδινογιάννη (1964-), σύζυγος του εφοπλιστή Τζωρτζ Ι. Γουλανδρή και κόρη του Βαρδή
Γιώργος Β. Βαρδινογιάννης (1967-), επιχειρηματίας, σύζυγος της Αριέττας Γ. Λιβανού και γιός του Βαρδή
Νίκος Β. Βαρδινογιάννης (1974-), γιός του Βαρδή
Βαρδιάννα Β. Βαρδινογιάννη (1976-), κόρη του Βαρδή
Γεώργιος Ι. Βαρδινογιάννης (1936-), επιχειρηματίας, πρώην πρόεδρος του Παναθηναϊκού, σύζυγος Αγάπης Πολίτη και γιος του Ιωάννη
Χρυσή Γ. Βαρδινογιάννη, πρώην σύζυγος του Νίνο, κόρη του Γεωργίου
Γιώργος Ξυπολητάς-Βαρδινογιάννης (2013-), γιός της Χρυσής
Κάρεν Αγάπη Ξυπόλητά-Βαρδινογιάννη (2014-), κόρη της Χρυσής
Παύλος Γ. Βαρδινογιάννης, γιός του Γεωργίου
Νίκος Γ. Βαρδινογιάννης, γιός του Γεωργίου
Θεόδωρος Ι. Βαρδινογιάννης (1942-1996), επιχειρηματίας, μεγαλομέτοχος της Μotor Oil, χρηματοδότης του ΟΦΗ, σύζυγος της Αναστασίας Καράβελα και γιος του Ιωάννη
Ελένη Ι. Βαρδινογιάννη, δικηγόρος, σύζυγος Γιάννη Κεφαλογιάννη και κόρη του Ιωάννη
Όλγα Κεφαλογιάννη (1975-), βουλευτής, υπουργός και κόρη της Ελένης
Δανάη Κεφαλογιάννη, κόρη της Ελένης
Χριστίνα Κεφαλογιάννη, κόρη της Ελένης
Σήφης Π. Βαρδινογιάννης (1889-1944), βενιζελικός ιατρός και γιος του Παύλου, πρόεδρος του συλλόγου Κρητών Πειραιά
Αμαλία Π. Βαρδινογιάννη σύζυγος Λογιάκη
Σπύρος Γ. Βαρδινογιάννης, γιος του Γιάννη, έπαρχος Αγίου Βασιλείου Ρεθύμνης

Παραπομπές